**ЈАВНИ ПОЗИВ**

**ЗА ИЗБОР ПРИВРЕДНИХ СУБЈЕКАТА У СПРОВОЂЕЊУ МЕРА ЕНЕРГЕТСКЕ САНАЦИЈЕ**  **ПОРОДИЧНИХ КУЋА И СТАНОВА НА ТЕРИТОРИЈИ ГРАДА НИША**

У складу са чланом 12. Правилникао суфинансирању мера енергетске санације, породичних кућа и станова у оквиру пројекта „Чиста енергија и енергетска ефикасност за грађане у Србији“ расписује се Јавни позив за избор привредних субјеката (у даљем тексту: Директних корисника) у спровођењу мера енергетске санације породичних кућа и станова на територији Града Ниша (у даљем тексту: Јавни позив). Мере енергетске санације спроводе се кроз сарадњу са Директним корисницима који се баве производњом, услугама и радовима на енергетској санацији стамбених објеката, а крајњи корисници бесповратних средстава су домаћинства на територији Града Ниша. Крајњи корисници који остваре право на суфинансирање могу набавити добра или услуге искључиво од Директних корисника изабраних путем овог Jавног позива.

Циљ спровођења мера енергетске санације породичних кућа и станова је унапређење енергетске ефикасности у стамбеном сектору и повећано коришћење обновљивих извора енергије у домаћинствима на територији Града Ниша.

**I ПРЕДМЕТ И КРИТЕРИЈУМИ ЕНЕРГЕТСКЕ ЕФИКАСНОСТИ**

Предмет Јавног позива је спровођење следећих мера енергетске ефикасности:

1. **Замена спољних прозора и врата и других транспарентних елемената термичког омотача;**

 Ова мера обухвата и пратећу опрему за прозоре/врата, као што су окапнице, подпрозорске даске, ролетне, комарнике и др, као и пратеће грађевинске радове на демонтажи старих и правилној монтажи нових прозора/врата и одвоз на депонију, обрада око прозорa/врата гипс-картон плочама, глетовање, обрада ивица и кречење око прозора/врата, са унутрашње стране зида.

 Спољна столарија мора имати следеће минималне техничке карактеристике (U-коефицијент пролаза топлоте):

- U≤ 1.3 W/m2К за остакљење прозора и балконских врата;

- U≤ 1.3 W/m2К за профиле прозора и балконских врата;

- U≤ 1.6 W/m2К за врата ка негрејаним просторима.

1. **Постављања термичке изолације спољних зидова, подова на тлу и осталих делова термичког омотача према негрејаном простору;**

 Овом мером је неопходно испунити следеће критеријуме енергетске ефикасности:

 Минимална дебљина термичке изолације на спољним зидовима мора износити 10 цм, осим уколико не постоји техничка могућност да се постави та дебљина изолације.

1. **Постављања термичке изолације испод кровног покривача или таванице;**

 У оквиру ове мере могуће је извршити и уградњу и набавку материјала за топлотну изолацију крова или таванице изнад грејаног простора. Ова мера може обухватити, у случају да је оштећен кровни покривач и хидроизолациони кровни систем и грађевинске радове на замени хидроизолације и других слојева кровног покривача, као и лимарске радове, али не и радове на замени конструктивних елемената крова.

 Овом мером је неопходно испунити следеће критеријуме енергетске ефикасности:

 Минимална дебљина топлотне изолације крова или таванице изнад грејаног простора мора износити 20 цм, осим ако не постоји техничка могућност да се постави та дебљина изолације.

1. **Замена постојећег грејача простора на чврсто гориво (котла или пећи) ефикаснијим котлом на гас;**

 У оквиру ове мере могуће је извршити набавку и инсталацију котлова на природни гас, грејача простора, или замену постојећег грејача простора (котла или пећи) ефикаснијим, за породичне куће.

 Овом мером је неопходно испунити следеће критеријуме енергетске ефикасности:

 Минимални степен корисности котла (грејача простора) који користи природни гас мора бити 90%. Котао мора бити опремљен предвиђеним функцијама сигурности и функцијом аутоматске регулације, као што је регулација температуре у разводном воду и сл. у складу са прописима.

1. **Замена постојећег грејача простора на чврсто гориво (котла или пећи) ефикаснијим котлом на биомасу;**

 У оквиру ове мере могуће је извршити набавку и монтажу котла на биомасу (дрвни пелет, брикет, сечка).

 Овом мером је неопходно испунити следеће критеријуме енергетске ефикасности:

 Минимални степен корисности котла на биомасу (дрвни пелет, брикет, сечка) мора бити 85%. Котао мора бити опремљен предвиђеним функцијама сигурности и функцијом аутоматске регулације, као што је регулација температуре у разводном воду и сл. у складу са прописима.

1. **Уградња топлотних пумпи;**

 У оквиру ове мере могуће је извршити набавку и уградњу топлотне пумпе: ваздух-ваздух; ваздух-вода или земља-вода (са хоризонталним колекторима или са геосондама).

 Овом мером је неопходно испунити следеће критеријуме енергетске ефикасности:

 Минимални SCOP (сезонски коефицијент грејања) према извору топлотне енергије треба да износи:

- Ваздух, више од 3,4;

- Вода, више од 4,5.

- Земља, више од 4,0;

1. **Замена постојеће или уградња нове цевне мреже, грејних тела и пратећег прибора;**

Ова мера се састоји од: (I) уградње електронски регулисаних циркулаторних пумпи; (II) замене и изолације цевне мреже, (III) замене радијатора укључујући термостатске вентиле, (IV) опремањa система грејања регулацијом и контролним уређајима (балансних вентила, разделника, регулатора протока) и (V) угрдње уређаја за мерење топлоте, као што су калориметри.

 **Напомена:** Ова мера се може применити само заједно са мерама из главе I, тачка 4) или 5) или 6).

 **8) Уградња соларних колектора у инсталацију за централну припрему потрошне топле воде;**

1. **Уградња соларних панела и пратеће инсталације за производњу електричне енергије за сопствене потребе, уградње двосмерног мерног уређаја за мерење предате и примљене електричне енергије и израде неопходне техничке документације и извештаја извођача радова на уградњи соларних панела и пратеће инсталације за производњу електричне енергије који су у складу са законом неопходни приликом прикључења на дистрибутивни систем;**
2. **Израда техничке документације у складу са Прилогом 3 и достављање потребног решења;**

 За сваку од мера енергетске санације ограничена су максимална укупна средства подстицаја, а Крајњи корисник је дужан да обезбеди разлику до пуног износа укупне вредности појединачног пројекта. Износ максималних укупних средстава по појединачним мерама биће одређен у Јавном позиву за крајње кориснике.

Крајњи корисници ће имати право да се пријаве за: „Једну меру“ или за „Пакет“ који обухвата више мера енергетске санације.

Област енергетске ефикасности у зградарству регулисана је Законом о планирању и изградњи и пратећим правилницима.

**II ПРАВО УЧЕШЋА НА ЈАВНОМ ПОЗИВУ**

Право учешћа на Јавном позиву имају Директни корисници који врше испоруку и уградњу материјала, опреме и уређаја за енергетску санацију путем мера енергетске ефикасности из главе Iи који испуњавају следеће услове:

* да законском заступнику правноснажном одлуком није изречена трајна или привремена мера забране обављања делатности у последње две календарске године;
* да власници/оснивачи и законски заступници нису правноснажно осуђивани за кривично дело против: привреде; животне средине; кривично дело примања или давања мита, кривична дела против права по основу рада, као и да се против њих не води истрага нити кривични поступак;
* да је привредни субјект уписан у регистар Агенције за привредне регистре, а регистровани су као привредна друштва и предузетници најмање 2 (две) године од дана подношења пријаве;
* да привредни субјект није у стечају, инсолвентан и да над њим није покренут поступaк ликвидације;
* да привредни субјект поседује атесте за материјале и производе које продаје и уграђује;
* да привредни субјект испуњава и друге законом предвиђене услове у погледу права и обавеза запослених које су дефинисане одредбама које третирају безбедност и здравље на раду;
* да привредни субјект има запосленог или на други начин ангажованог инжењера електротехнике који поседује лиценцу у складу са законом којим се уређује изградња објеката, а који ће бити задужен за израду извештаја за уграђену инсталацију соларних панела за производњу електричне енергије (*овај услов се односи само на привредне субјекте који се пријављују за меру из Главе I, став 1. тачка 9)*;
* да привредни субјект даје гаранцију на инвертер од минимално 5 (пет) година и на соларне колекторе од минимално 10 (десет) година (*овај услов се односи само на привредне субјекте који се пријављују за меру из Главе I, став 1. тачка 9*);
* да рок важења понуде Крајњим корисницима изности минимум 120 (стодвадесет) дана;
* да је привредни субјект упознат са условима које је неопходно да испуњава током реализације активности, а који су јавно доступни на интернет страници Министарства рударства и енергетике ([www.mre.gov.rs](http://www.mre.gov.rs)) и то:
* „Правилник о раду на пројекту“;
* „Оквир за управљање заштитом животне средине и социјалним утицајима пројекта (ESMF)“.
* „Контролна листа плана за управљање животном средином и социјалним питањима (ESMP)“.

**III КРИТЕРИЈУМИ ЗА ИЗБОР ДИРЕКТНИХ КОРИСНИКА**

 Критеријумe за избор директних корисника утврђује Kомисија.

**IV ДОКУМЕНТАЦИЈА КОЈУ ЈЕ ПОТРЕБНО ПРИЛОЖИТИ ПРИ ПОДНОШЕЊУ**

**ПРИЈАВЕ**

Пријава коју на Јавни позив подноси Директни корисник (у даљем тексту: Пријава) садржи Пријавни образац, Изјаве (прилоге) и Атесте/ Извештаје о испитивању опреме и производа која испуњава минималне критеријуме енергетске ефикасности.

 За предузетнике, Пријаву/Изјаве потписује лице које је регистровано за обављање делатности као предузетник.

 Ако је подносилац пријаве страно правно лице, Пријаву/Изјаве потписује законски заступник, односно уколико има више законских заступника потребно је да Пријаву/Изјаве сви потпишу, а изјаве не морају бити оверена од стране Јавног бележника.

 Уколико се Директни корисник пријављује за меру 10 – Израда техничке документације по Прилогу 3 и достављање потребног решења, потребно је да приложи доказ о радном ангажовању лица са лиценцом потребном за израду техничке документације по Прилогу 3 и приложи лиценцe као и потврдe о важењу.

О свим изменама података поднетим у Пријави до којих дође током трајања овог Јавног позива, Директни корисник је дужан да у року од 5 (пет) дана обавести Комисију за реализацију мера енергетске санације (у даљем тексту: Комисија).

**V ПРЕУЗИМАЊЕ ДОКУМЕНТАЦИЈЕ ЗА ЈАВНИ ПОЗИВ**

Документација за Јавни позив може преузети са званичне интернет странице Града Ниша [www.ni.rs](http://www.ni.rs) и Канцеларије за локални економски развој [www.investnis.rs](http://www.investnis.rs) и садржи:

* Јавни позив (не достављати уз Пријавни образац);
* Прилог 1: Пријавни образац;
* Прилог 2: Изјава;
* Прилог 3: Информација о потребној техничкој документацији,
* Прилог 4: Контролна листа плана за управљање животном средином и социјалним питањима;

**VI МЕСТО И РОК ПОДНОШЕЊА ПРИЈАВА**

 Јавни позив ће трајати до утрошка финансијских средстава за реализацију Пројекта „Чиста енергија и енергетска ефикасност за грађане у Србији“, а најдуже до 30.11.2027. године.

 Подносиоци пријаву за учешће на Јавном позиву попуњавају на српском језику, ћириличним писмом.

 Попуњени, одштампани и оверени Пријавни образац доставља се у 2 (два) примерка (један оригинал и једна копија) заједено са предвиђеном пратећм документацијом и то у затвореној коверти са назнаком: **„Пријава на Јавни позив за избор привредних субјеката у спровођењу мера енергетске санације породичних кућа и станова на територији Града Ниша– НЕ ОТВАРАТИˮ. На** полеђини коверте навести пуну адресу и контакт податке подносиоца пријаве.

Комплетна конкурсна документација се доставља препорученом поштом на адресу:

 **Град Ниш**

**Градска управа за органе Града и грађанска стања**

**ул. Николе Пашића бр. 24, Ниш**

**за**

**-Комисију за реализацију мера енергетске санације-**

 или непосредно (лично) на шалтерима Јединственог управног места, у ул. Николе Пашића бр. 24, Ниш.

 Пријаве послате на било који други начин (нпр. факсом или електронском поштом) неће бити узете у разматрање.

 За све додатне информације и обавештења подносилац пријаве се може обратити на контакт телефон 018/504-658 или на електронску адресу: е-mail: kler@gu.ni.rs

**VII УТВРЂИВАЊЕ ИСПУЊЕНОСТИ КРИТЕРИЈУМА И УСЛОВА ЗА ДОДЕЛУ СРЕДСТАВА**

 Комисија утврђује испуњеност критеријума и услова за избор Директних корисника за спровођење мера енергетске санације на основу прегледа поднете конкурсне документације.

 Пријава ће се сматрати неуредном ако у достављеној писаној форми недостаје било који документ из главе IV и V Јавног позива. У току поступка Комисија може да од Подносиоца пријаве, према потреби, затражи да се уреди Пријава, додатну документацију, као и информације у циљу провере испуњености неопходних услова за које се привредни субјекат изјаснио поднетом изјавом, у рок од 8 (осам) дана. Уколико подносилац пријаве не поступи по налогу Комисије у остављеном року, решењем ће иста бити одбачена.

 Ако подносилац пријаве поступи о налогу Комисије у року, за пријаву ће се сматрати да је од почетка била уредна.

 Пријава са документацијом чија садржина није у складу са Јавним позивом се не оцењује и решењем ће бити одбијена.

**VIII УТВРЂИВАЊЕ ЛИСТЕ ДИРЕКТНИХ КОРИСНИКА**

 Комисија Решењем утврђује испуњеност услова за избор привредних субјеката.

 На Решење из става 1. овог члана којим је утврђено да нису испуњени услови за избор привредног субјекта у вези спровођења мера енергетске санације, привредни субјекат има право приговора Комисији у року од 8 (осам) дана од дана доношења решења.

Комисија је дужна да одлучи по приговорима из става 2. овог члана у року од 8 (осам) дана од дана пријема приговора.

У случају одбијања приговора из става 2. овог члана, привредни субјект има право да поднесе приговор Градском већу Града Ниша у року од 8 (осам) дана од дана пријема одлуке по приговору из става 2. овог члана и о томе обавести Јединицу за имплементацију Пројекта „Чиста енергија и енергетска ефикасности за грађане у Србији“, образовану од стране Министарства рударства и енергетике (у даљем тексту ЈИП).

Градско веће Града Ниша је дужно да одлучи по приговорима из става 4. овог члана у року од 8 (осам) дана од дана пријема приговора.

Одлука Градског већа је коначна.

Комисија утврђује листу Директних корисника који су на основу Решења из става 1. испунили услове из Јавног позива и објављује је на огласној табли органа и служби Града Ниша, као и завничној интернет страници Града Ниша и Канцеларије за локални економски развој.

Измена и допуна листе из става 7. ове главе се врши по потреби.

Листа из става 7. овог члана, ће важити до завршетка пројекта „Чиста енергија и енергетска ефикасност за грађане у Србији“, о чему ће Комисија благовремено обавестити Директне кориснике.

Домаћинства која остваре право на суфинансирање могу набавити добра и услуге искључиво од Директних корисника наведених у листи из става 7. ове главе.

У складу са чланом 17. Правилника, Комисија задржава право да, привредног субјекта који није реализовао уговор са Крајњим корисником у свему у складу са понудом, искључи са листе из става 7. ове главе и то до краја реализације пројекта „Чиста енергија и енергетска ефикасност за грађане у Србији“.

**IX ПОСТУПАК РЕАЛИЗАЦИЈЕ**

Комисија ће обезбедити активну комуникацију са ЈИП и одговарати на захтеве у смислу обезбеђивања примене стандарда Међународне банке за обнову и развој у испуњавању обавеза јединице локалне самоуправе дефинисаних у следећим документима:

1. „Правилник о раду на пројекту“;
2. „План ангажовања заинтересованих страна“;
3. „План преузимања обавеза из области животне средине и социјалних питања (ESCP)“;
4. „Оквир за управљање заштитом животне средине и социјалним утицајима пројекта (ESMF)“ и
5. „Контролна листа плана за управљање животном средином и социјалним питањима (ESMP)“.

Сва документа су доступна на интернет страници Министарства: (<https://www.mre.gov.rs>).

ЈИП ће обезбедити стручну и техничку подршку током реализације пројектних активности.

 Након објаве прве листе из главе VIII, став 7. Јавног позива, Град Ниш ће започети поступак одабира Крајњих корисника (домаћинстава) путем Јавног позива.

 Након утврђивања услова за доделу средстава субвенције за појединачни пројекат Крајњег корисника потписује се тројни уговори између Града Ниша, Директног корисника и Крајњег корисника о реализацији мера енергетске санације.

 Град Ниш ће вршити пренос средстава искључиво Директним корисницима, не Крајњим корисницима, а након што појединачни Крајњи корисник изврши уплату целокупне своје обавезе и након завршетка радова.